Shibuya Shabu ร้านชาบูและซูชิ Best of Wongnai พร้อมรางวัลการันตีอย่างที่สุดของร้านชาบูของ Wongnai Awards แค่นี้คงไม่ต้องบรรยายอะไรมากสำหรับร้านนี้ครับ เพราะผมเชื่อว่าทุกคนที่เคยได้มาลิ้มลองที่ร้านนี้ก็คงจะติดใจกันหมดจนยกให้เป็นร้านที่มีชาบูและซูชิอร่อยเป็นอันดับต้นๆของบ้านเราแน่นอน มีไม่กี่ร้านครับที่ผมทานแล้วไม่เคยเบื่อ ทานแล้วอยากกลับมาทานอีก และร้านนี้ก็เป็นหนึ่งในร้านเหล่านั้นครับ

ร้านนี้นอกจากจะขึ้นชื่อว่าชาบูอร่อย และซูชิอร่อยมากๆแล้ว ความน่าสนใจอีกอย่างนึงของทางร้านเลยก็คือเมนูพิเศษประจำเดือนที่ทางร้านนั้นคอยสรรหามาเป็นพิเศษให้กับลูกค้าที่มาทานในช่วงวันจันทร์-พฤหัสตลอดเดือน และเมนูพิเศษประจำเดือนมกราคม 2016 ที่ผมเฝ้ารอคอยการกลับมาของมันอย่างยาวนานก็กลับมาครับ นั้นก็คือเมนูซูชิเอ็นกาวะและฮามาจิ แค่เห็นโปรนี้ก็ต้องรีบกลับมากินโดยทันที และวันนี้ขอบอกเลยว่าไม่ผิดหวังจริงๆครับ ซูชิของทางร้านนั้นอร่อยฟินเต็มๆคำทุกคำเลย ข้าวน้อย ปลาชิ้นใหญ่ สดใหม่ อร่อยมาก ชาบูก็โดนใจ ไม่มีเหตุผลอะไรที่จะไม่ได้ห้าดาวจริงๆครับสำหรับร้านนี้ 

[วิธีการเดินทาง]
สาขานี้ตั้งอยู่ที่ชั้น 1 ของโครงการ The Vue by The River ในย่านเจริญนคร ร้านอยู่ด้านในสุดของโครงการใกล้ๆกับร้าน MaxValu ครับ โครงการนี้อยู่ไม่ไกลจากรถไฟฟ้ากรุงธนบุรีครับ ถ้านั่งรถไฟฟ้ามาก็ลงที่สถานีนี้แล้วก็นั่งรถแท็กซี่ย้อนขึ้นมาฝั่งสะพานตากสินได้ครับ ไม่เกิน 5 นาทีถึง หรือถ้าขับรถมาก็สามารถนำรถมาจอดในโครงการได้เลย ให้ทางร้านแสตมป์บัตรให้ จอดได้ฟรีสามชั่วโมงครับ

[บรรยากาศ/การบริการ]
สาขานี้เป็นสาขาที่เพิ่งเปิดใหม่ได้ไม่นาน ร้านเลยค่อนข้างใหม่และสะอาดครับ ด้านในร้านจุลูกค้าได้เยอะพอสมควร (พอๆกับสาขาทองหล่อที่เพิ่งปิดไป) แต่ทุกๆวันจันทร์ถึงพฤหัสนั้นลูกค้าจะเยอะเป็นพิเศษครับเพราะทางร้านจะมีเมนูพิเศษกว่าวันอื่นๆ อุปกรณ์ในการทานนั้นสะอาดสะอ้าน วางสิ่งของต่างๆเป็นระเบียบเรียบร้อยครับ

การบริการของพนักงานที่สาขานี้ทำได้ดีมากครับ พนักงานเยอะและดูเต็มใจในการบริการทุกคน ยิ้มแย้มแจ่มใส ประทับใจตั้งแต่การจัดคิวหน้าร้านแล้วครับ ที่มีการให้สั่งออเดอร์ตั้งแต่ยังรอคิว พอโต๊ะว่างนั้นก็นำอาหารมาเสิร์ฟทันทีพร้อมเรียกเราเข้าไปนั่ง คือเรียกได้ว่าได้โต๊ะปุ๊ปก็พร้อมทานได้เลยทันที พนักงานคนอื่นๆนั้นก็เดินดูแลลูกค้าดีมากครับ ผมนั่งเปิดเมนูดู พนักงานรีบเดินเข้ามาถามเลยว่าอยากรับอะไรเพิ่มไหม ประทับใจมากครับ

[รสชาติอาหาร/ความคุ้มค่า]
ร้านนี้เป็นร้านชาบูและซูชิแบบบุฟเฟต์ครับ จ่าย 690 บาท สามารถทานได้ 90 นาที สั่งได้หมดทุกเมนูที่อยู่ในเล่มทั้งชาบูแล้วก็ซูชิครับ โดยที่ซูชินั้นจะมีการแบ่งออกเป็นสองเซตคือ เซต A และ B ซึ่งที่สาขานี้ เซต B จะมาทุกๆวันที่ 1-15 ส่วนเซต A จะเป็นทุกๆวันที่ 16-31 ของทุกเดือนครับ ใครอยากทานเซตไหนก็จัดคิวไปทานดีๆนะครับ

วันนี้ผมมาทานซูชิของทางร้านเป็นเซต B ซึ่งเมนูชูโรงของเซตนี้เลยก็คือ ซูชิหน้าปลาไหลครับ ส่วนเมนูอื่นๆผมว่าเซต A น่าสนใจมากกว่า ผมเองเคยรีวิวร้านนี้แบบเต็มแมกซ์ไปแล้วรอบนึง วันนี้ผมจึงมาขอกล่าวถึงเมนูพิเศษประจำเดือนมกราคม 2016 นี้แทนนะครับ

Engawa Sushi 
- ซูชิเอ็นกาวะประจำเดือนนี้สามารถสั่งทานได้สองแบบครับคือแบบลนไฟและแบบไม่ลนไฟ ถ้าชอบแบบมันๆละลายในปากต้องแบบลนไฟเท่านั้นครับ ทางร้านจะราดซอสหวานมาให้ด้วย เข้ากันได้ดีมากครับ ละลายในปากทุกคำเลย ส่วนแบบสดนั้นก็จะโปะมาด้วยพอนซึเจลลี่ อร่อยแบบกรึบๆ อยู่ที่ว่าชอบแบบไหนจัดแบบนั้นเลยครับ สำหรับผมแล้วชอบทั้งสองแบบวันนี้จัดไปคนเดียว 25 คำ อิ่ม ฟินมากๆครับ (5/5)

Hamachi Sushi 
- ซูชิปลาฮามาจิ ทางร้านให้ปลามาชิ้นหนาและใหญ่ ปลาฮามาจิของทางร้านนุ่มอร่อย แต่ก็อาจจะไม่ได้คุณภาพดีเท่ากับร้านที่ขายเป็น A La Carte แต่สำหรับร้านซูชิแบบบุฟเฟต์ แค่นี้ก็ถือว่าคุ้มและเพียงพอแล้วครับ (4/5)

Salmon Sushi 
- ซูชิแซลมอน เมนูที่มาทุกครั้งก็ต้องมาสั่งครับ คนที่มาทานร้านนี้หลายๆคนอาจจะไม่รู้ว่าสามารถสั่งแบบส่วนท้องปลาแซลมอนซึ่งจะมีความมันมากกว่าปกติ ทำให้เวลาทานแล้วแทบจะไม่ต้องเคี้ยวเลยครับ ละลายในปากทันที โดยเฉพาะเมื่อสั่งแบบลนไฟ ชอบมากๆอีกเช่นกันครับ (5/5)

Kimchi Soup 
- ทางร้านมีซุปมาใหม่ นั่นก็คือซุปกิมจิครับ ปกติผมทานแต่ซุปสุกี้จิ้มไข่ดิบอยู่แล้ววันนี้เลยลองสั่งซุปตัวนี้มาทานดู รสชาติของซุปกิมจิทางร้านนั้นผมว่าอ่อนไปหน่อยครับ ไม่เข้มข้นเหมือนกับซุปกิมจิสำเร็จรูปแบบพร้อมทานตามร้านเกาหลีเท่าไร เข้าใจว่าถ้าเข้มข้นไปอาจจะทานลำบาก แต่ผมลองเอาเนื้อจุ่มลงไปรสชาติของกิมจิซุปมันเลยยังไม่ค่อยติดเนื้อขึ้นมาสักเท่าไรครับ (3/5)

โดยรวมแล้วร้านนี้ก็ยังไม่เคยทำให้ผิดหวังเลยครับ มาทานกี่ครั้งก็ประทับใจทุกครั้ง โดยเฉพาะครั้งนี้ที่ชาบูก็อร่อย และซูชินั้นข้าวน้อยมาก เรียกได้ว่าปลาโปะข้าวมิดเลย เอาข้าวออกมาทานก่อนตามด้วยปลานี่เหมือนทานซาชิมิเลยครับ ฟินหนักมาก และชอบมากๆสำหรับเมนูพิเศษอย่างเอ็นกาวะเดือนนี้ครับ รีบด่วนๆเลยครับสำหรับคนที่ชอบทานเอ็นกาวะ ทุกวันจันทร์ถึงพฤหัสตลอดเดือนมกราคมนี้เท่านั้นนะครับ